Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2003/C 228/03)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN ( ) SMM (x)

Asiakirjan kansallinen numero: 101

1. Jäsenvaltion toimivaltainen viranomainen Nimi: Subdirección General de Sistemas de Calidad Diferenciada - Dirección General de Alimentación - Secretaría General de Agricultura y Alimentación del Ministerio de Agricultura, Pesca y Alimentación de España

Osoite: Infanta Isabel, 1, E-28071 Madrid

Puhelin (34) 94 13 47 53 94

Faksi (34) 94 13 47 54 10.

2. Hakijaryhmittymä 2.1 Nimi: Asociación Profesional de Productores de Pimiento Najerano y Santo Domingo

2.2 Osoite: C/ Óscar Sáenz de Santa María, 4. Tricio, La Rioja

Puhelin (34) 941 36 20 28

2.3 Kokoonpano: tuottaja/jalostaja (x) muu ( )

3. Tuotelaji: Paprika, Luokka 1.6. - Tuoreet tai jalostetut hedelmät, vihannekset ja viljat.

4. Tavaraerittely (tiivistelmä 4 artiklan 2 kohdan edellytyksistä)

4.1 Nimi: Pimiento Riojano

4.2 Kuvaus: Capsicum annuum L. -lajin Najerano-lajikkeen Solanacea-suvun hedelmä, joka on tarkoitettu ihmisravinnoksi tuoreena tai säilykkeenä.

Lajikkeen erityisominaisuudet ovat seuraavat:

Pimiento Najerano: Merkitseminen: 06/85 - Uudelleen merkitseminen: 07/96. La Riojan alkuperäislajike. Alueella viljellään lähes yksinomaan tätä lajiketta. Pochard-luokittelun mukaan tämänmuotoiset hedelmät kuuluvat C3-tyypin hedelmiin, joiden kukkaperät ovat kartiomaisia ja kukkaperien päät hieman neulamaisia. Paprikoiden kaksi- tai kolmikerroksinen pinta on hieman ryppyinen. Niiden pituus on 16-18 cm ja seinämien paksuus 6-8 mm. Hedelmäliha on varsin hienosyistä ja siemenistukka lähes olematon. Hedelmä painaa suhteellisen paljon, keskimäärin 225-300 grammaa. Kypsä hedelmä on väriltään syvänpunainen ja maultaan makea.

Tuoreet paprikat kuuluvat luokkaan 1a ja ovat kiiltäväpintaisia, eikä niissä ole laikkuja. Hedelmien on oltava riittävän kehittyneitä ja kypsiä käsittelyä ja kuljetusta varten, ja niiden on täytettävä määräpaikassa paprikoille asetetut kaupalliset ja teolliset vaatimukset.

Moniväristä paprikaa arvostetaan alueella sen makean maun vuoksi ja siksi, että se on helposti sulava. Punavihreä hedelmä on saanut myös maantieteellisten merkintöjen suojan, joka on osoitus tuotteen korkeasta laadusta.

Maantieteellisten merkintöjen suojan saaneet Pimiento Riojano -paprikasäilykkeet kuuluvat ekstraluokkaan, jonka hedelmät ovat vihreitä, punaisia tai monivärisiä. Niiden väri on tasakoosteinen, eikä niissä ole keltaisia laikkuja. Säilykepaprikat on pilkottu neliöiksi tai suikaleiksi (jotka ovat vähintään 1 cm:n levyisiä). Paprikoiden kiinteys on 90 prosenttia, siemeniä on keskimäärin kuusi hedelmää tai 100:aa grammaa valutettua tuotetta kohti ja palanutta kuorta on yksi neliösenttimetri hedelmää tai 100:aa grammaa kohti. Paprikat säilötään aina niiden omassa mehussa ilman säilytyslientä.

4.3 Maantieteellinen alue: Säilytys-, valmistus-, jalostus- ja pakkausalue on sama kuin tuotantoalue, joka käsittää Rioja Altan, Rioja Bajan ja Rioja Median alueisiin kuuluvat kunnat.

4.4 Alkuperätodisteet: Toimitetut paprikat ovat peräisin maantieteellisten merkintöjen suojan saaneella alueella sijaitsevilta maatiloilta ja/tai viljelylohkoilta, tuoretuotteiden varastoista ja teollisuuslaitoksista, jotka tuottavat Najerano-lajikkeen paprikoita ja jotka on merkitty "Asociación Profesional de Productores de Pimiento Najerano y Santo Domingo" -tuottajajärjestön vastaavaan rekisteriin. Maatilojen, viljelylohkojen, varastojen ja laitosten omien valvontajärjestelmien lisäksi niitä valvotaan myös ulkoisesti. Tästä vastaa "Consejería de Agricultura Ganadería y Desarrollo Rural" - laitos "Instituto de Calidad Agroalimentaria de La Rioja (ICAR)" -instituutin teknikkojen kautta tai ammattiyhdistyksen valtuuttama ulkoinen valvontaelin, joka on saanut toimivaltaisen viranomaisen (Consejería de Agricultura, Ganadería y Desarrollo Rural del Gobierno de La Rioja) tunnustuksen ja täyttää standardin UNE EN 45.004 vaatimukset. Valvonnan tarkoituksena on varmistaa puolueettomalla tavalla, että maantieteellisten merkintöjen suojan saaneet paprikat täyttävät asetuksen vaatimukset. ICAR myöntää tuotteiden todistukset.

Tuotteen jäljitettävyys varmistetaan siten, että se tunnistetaan kaikissa tuotanto- ja kaupanpitovaiheissa.

4.5 Viljelymenetlemä/Valmistusmenetelmä: Kaikki tuoreina kulutukseen tarkoitetut ja jalostettavat paprikat ovat peräisin "Asociación Profesional de Productores de Pimiento Najerano y Santo Domingo" - tuottajajärjestön rekisteriin merkityiltä viljelylohkoilta tai maatiloilta. Ne myös jalostetaan ja pakataan samaan rekisteriin merkityissä tuoretuotteiden varastoissa tai teollisuuslaitoksissa. Suojellun tuotteen laadun, jäljitettävyyden ja valvonnan takaamiseksi on tuote tuotettava, vastaanotettava, valmistettava ja pakattava maantieteellisesti rajoitetulla alueella.

Toisaalta maanviljelijät valitsevat siemenensä parhaista kasveista, jonka jälkeen siemenet toimitetaan hyväksyttyihin taimitarhoihin. Tällä tavoin varmistetaan lajikkeen aitous, tuotannon laadun parantaminen ja tyypittäminen sekä tuotteen alkuperä.

Sato korjataan, kun hedelmät ovat täysin kypsiä. Hedelmät kerätään tarvittaessa useaan otteeseen aina käsin ja mahdollisimman varovasti. Tällä tavoin saadaan erittäin korkealaatuisia hedelmiä. Ensin valitaan luokkaan I kuuluvat terveet, tuoreet ja hyvin kehittyneet paprikat. Paprikoissa ei saa olla pakkasvaurioita tai avonaisia viiltoja tai auringon polttamia laikkuja. Kasvit kerätään varsineen. Vasta lopuksi kerätään huonompilaatuiset tai pienemmät paprikat, jotka eivät saa maantieteellisten merkintöjen suojaa.

Kerätyt paprikat kuljetetaan varastosta jalostajalle perävaunuissa tai jäykissä kuljetuslaatikoissa hedelmien musertumisen estämiseksi.

Lasti puretaan ja hedelmät siirretään varastoon niin varovasti, etteivät ne vahingoitu.

Kaikissa varastoissa on järjestelmät, joiden ansiosta luokkaan 1a kuuluvat paprikat, jotka saavat maantieteellisten merkintöjen suojan, puretaan erikseen. Näin vältetään eri laatujen sekoittuminen paprikoiden jälkikäsittelyn aikana.

Varastotiloissa on oltava kunnollinen ilmastointi, riittävä suhteellinen kosteustaso ja oikea lämpötila.

Tuoreet hedelmät pakataan varoen käsin, jolloin paprikoiden fyysiset, kemialliset ja aistinvaraiset ominaisuudet säilyvät. Tällä tavoin voidaan myös valita vain ne hedelmät, jotka eivät ole kärsineet varastoinnista.

Valmistusprosessi tapahtuu käsityönä. Menetelmä on perinteinen ja sitä on käytetty alueella jo hyvin kauan. Hedelmät valitaan huolellisesti, paahdetaan uunissa suoraan liekeissä ja kuoritaan. Niistä poistetaan siemenistukka ja siemenet käsin paprikaa pesemättä tai vettä tai kemiallisia nesteitä lisäämättä. Hedelmät pakataan ilman säilytyslientä ja lähes ilman sitruunahappoa tuotteen eliniän pidentämiseksi. Tällä tavoin voidaan säilyttää hedelmälihan maku ja koostumus sekä parantaa paprikan sulavuutta.

Tuotannon, vastaanoton, valmistuksen ja pakkaamisen on tapahduttava maantieteellisesti rajatulla alueella suojatun tuotteen laadun ja jäljitettävyyden takaamiseksi.

4.6 Yhteys maantieteelliseen alkuperään Yhteys historiaan

La Riojan paprikasäilykkeet tunnettiin jo vuonna 1856 erinomaisesta laadustaan. Paprikat jalostettiin paahtamalla niiden kuorta. Tämä oli kaikin tavoin parempi tapa kuin paprikoiden kuoriminen lipeäveden avulla. "Pimiento Riojano" -paprikaa syötiin vuodesta 1876 alkaen koko maassa. Tämä La Riojan alueella tyypillisesti tuotettu paprika saavutti myös maailmanlaajuista mainetta. Maan sisäisen kulutuksen lisäksi paprikoita kuljetettiin myös säilyketehtaisiin, joista niitä vietiin kaikkialle maailmaan. Pimiento Riojano -paprikalla oli vuoden 1930 jälkeen erittäin tärkeä asema sekä La Riojan autonomisen alueen kaupassa että Espanjan sisäisessä ja kansainvälisessä tuotannossa. Paprikaa vietiin valtavia määriä etenkin Yhdysvaltoihin.

Toisaalta "Pimiento Riojano" -paprikan maine ennen ja nyt sekä autonomisella alueella että koko maassa johtuu sen ikivanhasta käytöstä ruuanlaitossa, mikä on leimannut alueen historiaa. Näin ollen kaikki ruokalajit, joiden nimessä esiintyy "a la Riojana" (valmistettu riojalaiseen tapaan), sisältävät chilindrónia (tomaattia ja paprikaa sisältävä maustesekoitus). Chilindrón-mauste on myös edistänyt La Riojan alueen säilyketeollisuutta. Paprikasäilykkeissä on La Riojan kylien perinteinen tuoksu, talojen ovien edessä paahdettujen paprikoiden vahva aromi. Paprikat on aina paahdettu hellävaroin, kuorittu, pesty ja keitetty - mieleenpainuva näky ovat myös monien La Riojan alueen kylien talojen seinustoille ripustetut paprikaniput, jotka kuivuvat auringossa.

Arvovaltaisessa keittotaidon käsikirjassa El Practicón todetaankin, että La Rioja on ansainnut maineensa paprikoiden viljelyalueena. Tohtori Thebussem mainitsi vuonna 1929, että Nájeran paprika on yksi Espanjan kuumista makupaloista ja että La Riojan paprika on ylipäänsä (hänen mielestään) yksi niistä elintarvikkeista, joista Espanja voi kansallisissa tai maakunnan näyttelyissä tällä hetkellä olla ylpeä.

Ilmastollinen yhteys: Alueen keskimääräinen vuotuinen lämpötila on 13,9 °C, ja alueella on hyvin valoisaa (2238 tuntia aurinkoa vuodessa). Siellä ei ole myöskään lähes lainkaan keväthalloja ja lämpötilat nousevat kevään edetessä vähitellen. Nämä kaikki tekijät edistävät Pimiento Riojano -paprikan hidasta kypsymistä, mikä lisää asteittain karoteenien ja ksantofyllien määrää. Ne antavat tuotteelle sen tasapainoisen aromin ja maun lisäksi myös Najerano-lajikkeen tyypillisen värin. Puolikypsä hedelmä on väriltään tasaisen monivärinen ja täysin kypsä hedelmä syvänpunainen.

Lisäksi Välimeren ilmasto soveltuu erinomaisesti paprikoiden viljelyyn, koska kukkimisaikaan lämpötilat ovat yleensä yli 15 °C, mikä estää hedelmien vahingoittumisen. Toisaalta alueella ei ole merkittäviä lämpötilavaihteluja (päivän enimmäislämpötilan ja yön enimmäislämpötilan välinen ero), mikä estää paprikan taimen kasvuhäiriöt ja lisää hedelmien kokoa.

Maaperään liittyvä yhteys: Suojellulla maantieteellisellä alueella on lukuisia erilaisia morfologisia yksikköjä ja maaperätyyppejä. Parhaita Pimiento Najerano -paprikoita tuotetaan kuitenkin Ebron laakson lähialueilla, joiden maanpinta on kumpuilevaa. Näiden alueiden tasangot ja avarat laaksot ovat suhteellisen matalia. Yksittäisten kukkuloiden joet virtaavat syviin laaksoihin ja leviävät sitten laajoiksi ja hedelmällisiksi tasangoiksi. Ebrojoen eroosio on kovertanut alueelle sivujokia ja muodostanut runsaita kerrostumia, jotka sisältävät esimerkiksi fosforia, kaliumia, kalkkia, rikkiä ja muita paprikan viljelyssä tarvittavia tärkeitä kivennäisaineita, kuten booria, magnesiumia ja molybdeenia.

4.7 Valvontaelin Instituto de Calidad Agroalimentaria de La Rioja -instituutti on toimivaltainen elin La Riojan hallituksen laatunimitysten alalla, ja se vastaa tilapäisesti valvonnasta.

Nimi: Instituto de Calidad Agroalimentaria de La Rioja

Osoite: Avda. de La Paz, 8-10, E-26071, Logroño (La Rioja)

Puhelin (34) 941 29 16 00

Faksi (34) 941 29 16 02

4.8 Merkintä: Merkinnöissä on oltava maantieteellisten merkintöjen suojaa osoittava maininta "Pimiento Riojano" ja erillinen maininta ulkoisesta valvontaelimestä.

Puulämmitteisessä uunissa paahdetut tuotteet erotetaan suoraan liekeissä paahdetuista tuotteista käyttämällä erilaisia tunnuksia.

4.9 Kansalliset vaatimukset - Kesäkuun 9 päivänä annettu perustuslakia täydentävä laki nro 3/1982 La Riojan itsehallintoasemasta (muutettu maaliskuun 24 päivänä annetulla perustuslakia täydentävällä lailla nro 3/1994 ja tammikuun 7 päivänä annetulla perustuslakia täydentävällä lailla nro 2/1999).

- Maaliskuun 8 päivänä annettu laki nro 3/1995 La Riojan itsehallintoalueen hallituksen ja julkishallinnon oikeusjärjestelmästä.

- Marraskuun 26 päivänä annettu laki nro 30/1992 julkishallintojen oikeusjärjestelmästä ja yhteisestä hallintomenettelystä.

- Tammikuun 25 päivänä 1994 annettu määräys Espanjan lainsäädännön yhdenmukaistamisesta maataloustuotteiden ja elintarvikkeiden alkuperänimityksistä ja maantieteellisistä merkinnöistä annetun asetuksen (ETY) N:o 2081/92 kanssa.

- Lokakuun 22. päivänä 1999 annettu kuninkaan asetus nro 1643/1999, jossa säädetään suojattuja alkuperänimityksiä ja maantieteellisiä merkintöjä koskevien hakemusten jättämismenettelystä.

EY-asiakirjanumero: ES/00275/03.01.23.

Täydellisen asiakirjan vastaanottopäivä: 16. kesäkuuta 2003.